Slávia Banská Bystrica

Slávia Banská Bystrica (do roku 2022 BK ŠKP 08 Banská Bystrica, celým názvom Basketbalový klub Športový klub polície Banská Bystrica), prezývka Bystrické Pumy je slovenský ženský basketbalový klub pôsobiaci v Banskej Bystrici. Klub vznikol v roku 2008 ako nástupca zaniknutého klubu BK Slávia UMB Banská Bystrica. V sezóne 2022/2023 hral klub v Basketbalovej extralige žien. Doposiaľ najlepšie výsledky klubu bolo druhé miesto v extralige aj v Slovenskom pohári v sezóne 2022/23 a dve štvrté miesta v extralige v sezónach 2020/21 a 2021/22.
Domáce zápasy klub hráva v Športovej hale Dukla na Štiavničkách. Okrem seniorského tímu má klub tiež dievčenské družstvá v kategóriách od U11 až po juniorky. Mládežnícke tímy ŠKP 08 sú viacnásobnými majsterkami Slovenska vo svojich vekových kategóriách.
Dejiny klubu.
V sezóne 2022/23 sa klub prvý raz prihlásil do Eurocupu, po víťazstve nad gréckym tímom Eleftheria Moschatou v pomere dvojzápasu 71:72 a 61:58, celkovo 132:130 v prospech Slávie, postúpil do skupinovej fázy súťaže. V skupinovej fáze sa Slávia stretla s Piešťanskými Čajkami, Galatasarayom Istanbul a Gorzówom. S bilanciou 0 výhier a 6 prehier skončila na štvrtom mieste a do ďalšej fázy nepostúpila. V domácej extralige skončila po základnej časti na treťom mieste. V priebehu sezóny prebehla v klube výmena legionárok, odišli Iggy Allen, Jovana Mandić aj Milica Deura a nahradili ich Ruth Sherrill, Lindsay Pulliam a Ceejay Nofuente, neskôr tím trpiaci zraneniami podkošových hráčok posilnila tiež Žofia Hruščáková. Slávia získala druhé miesto v Slovenskom pohári a zúčastnila sa Federálneho pohára. V play-off dokázala Slávia poraziť v semifinále MBK Ružomberok 3:0 na zápasy a prvý raz v histórii klubu postúpil tím do finále, kde Pumy prehrali s Piešťanskými Čajkami 0:3 na zápasy.
Sezóna 2023/24.
Už v novembri 2022 sa hlavnou trénerkou klubu stala Zuzana Žirková a Slávia avizovala v lete 2023 posilniť káder a útočiť na majstrovský titul. Angažovala posily, do kádra z majstrovských Piešťan prestúpili rozohrávačky Božica Mujović a Natália Martišková, rovnako prišla reprezentantka SR Sabína Šimonovičová či zahraničné reprezentantky Snežena Bogičević, Kristýna Brabencová a Patricia Bura. Slávia sa prihlásila okrem extraligy aj do Eurocupu a premiérovej edície Alpsko-jadranského poháru žien. V základnej časti extraligy zaznamenala Slávia 28. októbra 2023 pri zápase s BK AS Trenčín najvyššiu výhru v histórii slovenskej extraligy, keď Slávia vyhrala 201:16, Snežena Bogičević pri tom dosiahla 64 bodov, čo je rovnako rekord extraligy.
V priebehu sezóny tím opustili Sabína Šimonovičová (č. 11) a Vanda Kozáková (č. 17). Nahradili ich príchody Američanky Lindsey Pulliam a Bielorusky Kseniye Malashky.
Slávia sa kvalifikovala ako jeden z prvých štyroch tímov v extralige po základnej časti na Federálny pohár v basketbale žien, ktorý sa konal v januári 2024 v Piešťanoch. Vo štvrťfinále zdolali tím KP TANY Brno, v semifinále prehrali s Piešťanskými Čajkami, na záver v súboji o bronz zvíťazili nad Levharticami Chomutov 81:79 a obsadili tak na turnaji tretie miesto. Vo februári 2024 získala Slávia prvý triumf v Slovenskom pohári, keď vo finále zdolala Piešťanské Čajky 73:70 po predĺžení.
Súpiska.
Hráčsky káder.
"Súpiska aktuálna k 29. 1. 2024."